
A győri műhold energiaellátása

Kulcsszavak: napelem; akkumulátor; feszültségátalakítás; mérés; vezérlés
A Széchenyi István Egyetem SZESAT szakkollégiumának műholdtervező csapata sok tapasztalatot szerzett az MRC-100 műhold győri moduljának elkészítésekor. Mivel további ismereteket és tapasztalatokat szeretnénk szerezni a kis méretű műholdak fejlesztésében, ezért elhatároztuk, hogy belekezdünk a saját műholdunk megtervezésébe, és fejlesztésébe. A dolgozatom betekintést nyújt a műhold energiaellátásának működésébe, és annak megvalósítási folyamatába. Minden műhold esetén létfontosságú az energiaellátó rendszer jelenléte, amely képes űri körülmények között is az energia termelésére. A kis méretű műholdak esetén ez napelemek segítségével történik meg. Az energiaellátó rendszert négy fő szempont alapján tervezem meg. Az első szempont az elegendő mennyiségű energia előállítása. Ehhez szükséges kiválasztani a megfelelő napelemeket, amelyek kellően nagy hatásfokúak. A második szempont, hogy a napelemből érkező energiát a lehető legnagyobb hatékonysággal dolgozzuk fel az alrendszerek számára. Az energia feldolgozásával szorosan összefügg a feszültségstabilizálás, mivel a napelemeknek szabályozatlan a kimeneti feszültsége. A napelemek feszültsége nagyban függ a napsugárzás erősségétől. Fontos figyelembe venni, hogy a napelemekre állított terheléstől függ, hogy mekkora teljesítményt lehet azokból kivenni. A cél a teljesítménykivétel maximalizálása. A harmadik szempont, hogy a feldolgozott energiát kis veszteséggel bocsássuk az alrendszerek rendelkezésére, megfelelő feszültséggel. A műhold tervezése során olyan integrált áramköröket kellett kiválasztani, amelyek azonos feszültségszintek mellett képesek üzemelni. A negyedik szempont, hogy az alrendszerek és az akkumulátor állapotát folyamatosan számon tartsuk. Ehhez méréseket kell végezni a műholdon bizonyos időközönként. A mérések segítenek egy hibás alrendszer azonosításában és elősegíti az akkumulátor élettartamának növeléséhez szükséges intézkedések meghatározását. A projekt során meghatároztam az energiaellátáshoz szükséges alrendszereket és az alkatrészeket. Elkészítettem az alrendszerekhez a kapcsolási rajzokat, és megterveztem hozzájuk a nyomtatott áramköröket. Az alkatrészek értékeit képletek segítségével kiszámítottam a legmegfelelőbb felhasználás érdekében. Ezek mind nagy előrelépések voltak egy űri körülmények között is működőképes energiaellátás kifejlesztésében.



